Il-batteriji huma teknoloġija ewlenija fit-tranżizzjoni lejn in-newtralità klimatika, u għal ekonomija aktar ċirkolari. Il-batteriji huma wkoll parti mill-ħajja tagħna ta' kuljum fid-djar, fl-apparat tal-kċina, fil-kontroll tat-televiżjoni jew fl-arloġġi bl-alarm. Id-domanda għall-batteriji se tikber malajr fis-snin li ġejjin, b'mod partikolari għall-vetturi elettriċi li jużaw il-batteriji għat-trazzjoni, u għalhekk dan is-suq qed kulma jmur isir aktar strateġiku fil-livell dinji. Biex ikun żgurat li l-użu massiv mistenni tal-batteriji ma jkunx ixekkel l-isforzi tagħna fit-tranżizzjoni ekoloġika, l-UE jeħtieġ tieħu azzjoni reżoluta għall-produzzjoni, l-użu u l-immaniġġjar tal-iskart sostenibbli tal-batteriji kollha mqiegħda fis-suq tal-UE: batteriji portabbli, batteriji awtomotivi, batteriji industrijali u batteriji għall-vetturi elettroniċi. L-approċċ strateġiku l-ġdid għall-batteriji tnieda permezz tal-Alleanza Ewropea tal-Batteriji u sab post prominenti fil-Patt Ekoloġiku Ewropew, fil-Pjan ta' Azzjoni l-ġdid għal Ekonomija Ċirkolari u fl-Istrateġija Industrijali l-ġdida għall-Ewropa. Biex il-batteriji jsiru faċilitatur reali tat-tranżizzjoni ekoloġika, irid jitwaqqaf qafas regolatorju ġdid. Id-Direttiva eżistenti tal-UE dwar il-Batteriji tmur lura għall-2006 u m'għadhiex aġġornata. Tfaċċaw kundizzjonijiet soċjoekonomiċi, żviluppi teknoloġiċi, swieq u użi tal-batteriji ġodda, u l-isfidi ambjentali li dawn joħolqu jridu jiġu miġġielda b'ambizzjoni ġdida. Id-domanda dinjija għall-batteriji mistennija tiżdied b'14-il darba sal-2030 u l-UE tista' tikkawża 17% ta' dik id-domanda. Barra minn hekk, it-tkabbir dinji esponenzjali fid-domanda għall-batteriji se jwassal għal żieda ekwivalenti fid-domanda għall-materja prima, b'mod partikolari tal-kobalt, tal-litju, tan-nikil u tal-manganiż, u għalhekk se tħalli impatt ambjentali sinifikanti. L-użu dejjem akbar tal-batteriji se jwassal ukoll għal żieda f'daqqa fl-ammont ta' skart. L-għadd ta' batteriji tal-litju lesti għar-riċiklaġġ mistenni jiżdied b'700 darba bejn l-2020 u l-2040. Fl-istess ħin, l-industrija issa hi ppreparata aħjar biex tilħaq effiċjenzi ogħla ta' riċiklaġġ u livelli ogħla ta' rkupru tal-materjali, u b'hekk tinsab f'pożizzjoni aħjar biex tikkontribwixxi għaċ-ċirkolarità tas-settur. Fid-dawl tal-importanza strateġika tal-batteriji u biex jonqsu kemm jista' jkun l-effetti ambjentali negattivi tagħhom, jenħtieġ jiġu stabbiliti regoli armonizzati madwar l-Unjoni biex ikun żgurat li t-tkabbir mistenni tas-suq iseħħ bl-aktar mod sostenibbli possibbli. Ir-Regolament il-ġdid jistabbilixxi qafas komprensiv li jkopri t-tipi kollha ta' batteriji u jindirizza ċ-ċiklu kollu tal-ħajja tagħhom mill-proċess tal-produzzjoni sar-rekwiżiti tad-disinn kif ukoll it-tieni ħajja, ir-riċiklaġġ u l-inkorporazzjoni tal-kontenut riċiklat f'batteriji ġodda. Ir-Regolament propost għandu l-għan li l-batteriji mqiegħda fis-suq tal-UE jkunu sostenibbli, ċirkolari, bi prestazzjoni għolja u sikuri tul iċ-ċiklu kollu tal-ħajja tagħhom, li jinġabru, jingħataw skop mill-ġdid u jiġu riċiklati, u jsiru sors tassew ta' materja prima ta' valur. Għalhekk, il-proposta tistabbilixxi rekwiżiti speċifiċi f'kull stadju tal-katina tal-valur tal-batterija. F'termini wiesgħin ħafna, dan jiżgura li l-materja prima tiġi fornuta b'mod sostenibbli u responsabbli, li ċ-ċelloli tal-batteriji, il-moduli u l-pakketti jiġu manifatturati b'enerġija nadifa, ikun fihom ammont baxx ta' sustanzi perikolużi, ikunu effiċjenti fl-użu tal-enerġija, u ddisinjati biex iservu fit-tul, u li jinġabru, jiġu riċiklati jew jingħataw skop ġdid kif suppost. Hemm bżonn enfasi speċifika fuq il-fażi ta' tmiem il-ħajja tagħhom biex ikun żgurat li l-ebda batterija ma tintilef u tispiċċa fl-iskart, iżda minflok li l-batteriji jintużaw mill-ġdid jew jiġu manifatturati mill-ġdid u li l-materjali ta' valur li fihom jerġgħu lura fl-ekonomija. Biex iħallu impatt sinifikanti fuq is-suq tal-batteriji tal-UE, dawn il-miżuri jenħtieġ ikunu vinkolanti legalment u adottati fil-livell tal-UE. Dan il-qafas regolatorju modern hu essenzjali biex jipprovdi ċertezza legali lill-operaturi ekonomiċi tul il-katina tal-valur tal-batteriji kollha, u b'hekk iwitti t-triq għal investimenti fuq skala kbira meħtieġa biex iwieġbu għad-domanda tas-suq. Barra minn hekk, l-istabbiliment ta' rekwiżiti bħal dawn jevita l-frammentazzjoni tas-Suq Intern minn approċċi possibbilment diverġenti użati mill-Istati Membri f'ħafna aspetti ewlenin għas-sostenibbiltà, bħal pereżempju l-provenjenza responsabbli tal-materja prima, il-kontenut tal-materjali riċiklati, il-marka tal-karbonju u t-tikkettar. Dawn ir-rekwiżiti kollha se jixprunaw is-suq lejn xejriet aktar sostenibbli tal-produzzjoni u tal-konsum. L-għażla li jiġu stabbiliti rekwiżiti tas-sostenibbiltà li jkopru ċ-ċiklu kollu tal-ħajja tal-batteriji tiżgura li jitnaqqas kemm jista' jkun l-impatt ambjentali tal-batteriji. L-adozzjoni ta' approċċi ċirkolari hi kruċjali f'dan ir-rigward: l-għeluq taċ-ċirku se jgħin biex il-materjali prezzjużi użati fil-batteriji jinżammu fis-suq għal kemm jista' jkun żmien. Ir-Regolament il-ġdid propost jissuġġerixxi rekwiżiti obbligatorji dwar: Barra minn hekk, il-proposta fiha dispożizzjonijiet dwar l-akkwist pubbliku ekoloġiku obbligatorju, li jiffaċilitaw l-infurzar tar-regoli tal-prodotti, jiġifieri r-regoli dwar il-valutazzjoni tal-konformità, in-notifika tal-korpi tal-valutazzjoni tal-konformità, is-sorveljanza tas-suq u l-istrumenti ekonomiċi. Il-passi kollha tul iċ-ċiklu tal-ħajja tal-batteriji, mill-estrazzjoni tar-riżorsi minerali użati fil-manifattura tagħhom sal-ġbir u t-trattament tagħhom wara l-użu, iħallu impatt potenzjali fuq l-ambjent u s-saħħa tal-bniedem. Ir-rekwiżiti u d-dispożizzjonijiet proposti għandhom l-għan li jnaqqsu dawn l-impatti sal-ogħla livell possibbli. L-għan ewlieni hu li jkun evitat l-użu ta' sustanzi tossiċi u li jkun żgurat it-tnaqqis tar-riskji minħabba l-ġestjoni ħażina tal-iskart. Għal dan il-għan, il-Kummissjoni tipproponi miżuri bħall-projbizzjoni ta' batteriji li fihom il-merkurju u li fihom il-kadmju, it-tisħiħ tal-obbligi dwar il-ġbir separat tal-iskart tal-batteriji (b'mira ta' ġbir ta' 70% sal-2030 għal batteriji portabbli u rekwiżit li jiżgura l-ebda telf tal-batteriji l-oħra kollha) u l-projbizzjoni totali tar-rimi tal-iskart tal-batteriji fil-miżbliet. Żdiedu l-miri għall-effiċjenza tar-riċiklaġġ tal-batteriji taċ-ċomb u l-aċidu, u ddaħħlu miri ġodda għall-batteriji tal-litju, fid-dawl tal-importanza tal-litju għall-katina tal-valur tal-batteriji. Ir-Regolament hu maħsub biex jiffaċilita t-tranżizzjoni lejn mobbiltà aktar nadifa u għal penetrazzjoni akbar tas-sorsi rinnovabbli fit-taħlita tal-enerġija tal-UE. Inqas użu ta' fjuwils fossili tal-karbonju se jikkontribwixxi għat-tnaqqis tal-emissjonijiet tossiċi u tad-dijossidu tal-karbonju, u se jnaqqas l-impatt tas-sistema tal-ġenerazzjoni tal-enerġija fuq is-saħħa u l-kwalità tal-ambjent. Il-Kummissjoni tipproponi li jinżammu r-restrizzjonijiet eżistenti fuq l-użu ta' sustanzi perikolużi fit-tipi kollha ta' batteriji, b'mod partikolari għall-merkurju u għall-kadmju: Barra minn hekk, mill-1 ta' Lulju 2024, il-batteriji tal-vetturi industrijali u elettriċi rikarikabbli b'ħażna interna mqiegħda fis-suq tal-Unjoni jrid ikollhom dikjarazzjoni tal-marka tal-karbonju. Mill-1 ta' Jannar 2026, dawk il-batteriji jrid ikollhom tikketta tal-klassi tal-prestazzjoni tal-intensità tal-karbonju u mill-1 ta' Lulju 2027 għandhom jikkonformaw mal-limiti massimi tal-marka tal-karbonju. Mill-1 ta' Jannar 2027, il-batteriji industrijali u tal-vetturi elettriċi b'ħażna interna jridu jiddikjaraw il-kontenut tal-kobalt, taċ-ċomb, tal-litju u tan-nikil riċiklat li jkun fihom. Mill-1 ta' Jannar 2030, dawn il-batteriji jrid ikollhom livelli minimi ta' kontenut riċiklat (12% kobalt; 85% ċomb, 4% litju u 4% nikil). Mill-1 ta' Jannar 2035, dawn il-livelli jkomplu jiżdiedu (20% kobalt, 10% litju u 12% nikil). Rigward il-prestazzjoni u d-durabbiltà, il-proposta tinkludi l-iżvilupp ta' rekwiżiti minimi kemm għall-batteriji portabbli ta' użu ġenerali (rikarikabbli u mhux rikarikabbli) sal-1 ta' Jannar 2026, u anki għall-batteriji industrijali rikarikabbli. Il-Kummissjoni tipproponi li tiżviluppa aktar ir-rekwiżit attwali dwar it-tneħħija tal-batteriji li jobbliga lill-manifatturi jiddisinjaw it-tagħmir b'tali mod li l-iskart tal-batteriji jkun jista' jitneħħa faċilment. Din tipproponi wkoll dispożizzjoni ġdida dwar is-sostitwibbiltà li teżiġi li t-tagħmir ikompli jwettaq il-funzjonijiet tiegħu meta l-batteriji jiġu sostitwiti. Il-proposta tindirizza wkoll id-distakk eżistenti fir-rigward tal-miżuri tas-sikurezza għal sistemi stazzjonarji tal-ħżin tal-enerġija. Fis-suq tal-UE se jitqiegħdu biss il-mudelli li ġew ittestjati b'suċċess u meqjusa sikuri tul it-tħaddim u l-użu normali tagħhom. Ir-Regolament il-ġdid dwar il-batteriji jistabbilixxi rekwiżiti tas-sostenibbiltà u s-sikurezza, li l-batteriji jenħtieġ jikkonformaw magħhom qabel jitqiegħdu fis-suq. Dawn ir-regoli huma applikabbli għall-batteriji kollha li jidħlu fis-suq tal-UE, indipendentement mill-oriġini tagħhom. Għall-batteriji manifatturati barra l-UE, se jkun l-importatur jew id-distributur tal-batteriji fl-UE li jeħtieġ jiżgura l-konformità tal-batteriji mar-rekwiżiti rilevanti stabbiliti fir-Regolament. Għar-rekwiżiti relatati mal-marka tal-karbonju, il-livelli tal-kontenut riċiklat u l-provenjenza responsabbli tal-materja prima (diliġenza dovuta), il-proposta tipprevedi verifika obbligatorja minn parti terza permezz tal-korpi notifikati. L-awtoritajiet tas-sorveljanza tas-suq tal-Istati Membri se jinfurzaw il-konformità ma' dawn id-dispożizzjonijiet fis-suq tal-UE. Iċ-ċirkolarità tinsab fil-qalba tal-proposta. L-impatti ambjentali tal-batteriji huma akbar fl-istadji bikrija taċ-ċiklu tal-ħajja tagħhom, jiġifieri fl-estrazzjoni tal-materjali u fil-proċessi tal-manifattura. B'effiċjenza ogħla tal-materjali tal-ktajjen tal-valur tal-batteriji se jkollna tnaqqis fl-attivitajiet estrattivi u tnaqqis ġenerali tal-impatt ambjentali. Filwaqt li l-UE hi ma' ta' quddiem fir-rigward tar-riċiklaġġ tal-batteriji portabbli u awtomobilistiċi taċ-ċomb u l-aċidu, għad fadal ħafna xi jsir fir-rigward tal-batteriji tal-joni tal-litju użati fil-karozzi elettriċi, fis-sistemi tal-ħżin tal-enerġija u fl-attivitajiet industrijali. 10% biss tal-litju li jinsab fil-batteriji jiġi riċiklat. Dispożizzjonijiet speċifiċi fil-proposta jindirizzaw dawn l-isfidi l-ġodda. Il-Kummissjoni tipproponi azzjonijiet fl-istadji differenti taċ-ċiklu tal-ħajja tal-batterija. It-titjib tar-rati tal-ġbir tal-iskart tal-batteriji hu pass kritiku fl-għeluq taċ-ċirku għall-materjali li jinsabu fil-batteriji. F'dan ir-rigward, il-Kummissjoni tipproponi li: Bħala t-tieni pass, dawn il-batteriji jridu jiġu riċiklati. Jinżamm l-obbligu li jkun żgurat li jiġi riċiklat kif suppost l-iskart kollu tal-batteriji miġbur, il-pedament tas-sistema attwali. Il-Kummissjoni tipproponi li jiżdiedu l-miri għall-effiċjenza tal-proċessi tar-riċiklaġġ, kif ukoll li tiġi stabbilita mira speċifika għall-batteriji bbażati fuq il-litju. Bl-istess mod, il-Kummissjoni tipproponi li tintroduċi bidliet sostanzjali fid-dispożizzjonijiet li jittrattaw l-irkupru materjali. Huma proposti miri obbligatorji u kwantifikati għall-proċessi tal-irkupru tal-kobalt, tar-ram, tan-nikil, taċ-ċomb u tal-litju. Fl-aħħar pass, dawk il-materjali rkuprati jenħtieġ ikunu disponibbli għall-industrija tal-batteriji. Il-Kummissjoni qed tipproponi li l-batteriji l-ġodda mqiegħda fis-suq ikun fihom livelli minimi ta' kontenut riċiklat, li jikkontribwixxu għall-għeluq taċ-ċirkwiti tal-materjali. Fl-aħħar, iżda mhux l-inqas, il-proposta tistabbilixxi qafas ċar għall-għoti ta' skop ġdid lill-batteriji industrijali u tal-vetturi elettriċi għat-tieni ħajja (eż. l-iffaċilitar li l-batterija tal-vettura elettrika użata tkun għadha tista' tintuża għal sistemi stazzjonarji tal-ħżin tal-enerġija). Il-batteriji jridu jiġu tikkettati, b'mod viżibbli, leġibbli u li ma jitħassarx, bl-informazzjoni meħtieġa għall-identifikazzjoni tal-batteriji u tal-karatteristiċi ewlenin tagħhom. It-tul tal-ħajja, il-kapaċità tal-iċċarġjar, ir-rekwiżit dwar il-ġbir separat, il-preżenza ta' sustanzi perikolużi u r-riskji għas-sikurezza huma fost l-informazzjoni li jenħtieġ tingħata fuq tikketti xierqa, bħall-kodiċijiet QR. Il-Kummissjoni tipproponi li sistema ta' ġestjoni tal-batteriji, li taħżen l-informazzjoni u d-data meħtieġa biex jiġu determinati l-istat tas-saħħa u l-ħajja mistennija tal-batteriji, issir disponibbli għas-sidien tal-batteriji u għall-operaturi indipendenti li jaħdmu f'isimhom. Dan se jrawwem l-iżvilupp tas-suq sekondarju tal-batteriji billi jiffaċilita l-użu mill-ġdid, l-iskop mill-ġdid jew il-manifattura mill-ġdid tal-batteriji. Bosta novitajiet fir-Regolament propost jiddependu fuq l-użu tat-teknoloġiji tal-IT, l-aktar fir-rigward tat-tikkettar, id-disponibbiltà online tal-informazzjoni dwar il-batteriji, jew it-traċċabbiltà ta' batteriji kbar tul iċ-ċiklu ta' ħajjithom. Il-proposta tistabbilixxi Sistema tal-Iskambju Elettroniku komuni jew spazju tad-data tal-batteriji li se jirreġistraw u jipprovdu lill-pubbliku informazzjoni dwar kull mudell tal-batteriji mqiegħed fis-suq tal-UE. Is-sistema tad-data se tkun marbuta, permezz tal-kodiċi QR imsemmi hawn fuq, ma' Passaporti tal-Batteriji diġitali individwali – mekkaniżmu essenzjali ġdid għat-traċċabbiltà ta' batteriji kbar u l-ġestjoni tagħhom. Dan se jippermetti lill-konsumaturi jieħdu deċiżjonijiet infurmati, lill-manifatturi biex jiżviluppaw prodotti u servizzi innovattivi u se jipprovdi lill-awtoritajiet nazzjonali u lill-Kummissjoni b'għodda ta' informazzjoni dwar is-suq. Il-Kummissjoni wettqet attivitajiet estensivi ta' konsultazzjoni mal-partijiet ikkonċernati matul it-tħejjija tal-Valutazzjoni tal-Impatt għall-proposta. Il-Valutazzjoni tal-Impatt hi bbażata fuq l-analiżi mill-evalwazzjoni tad-Direttiva dwar il-Batteriji, il-konsultazzjonijiet għal din l-inizjattiva u d-diversi studji ta' appoġġ. Il-miżuri kollha huma analizzati fid-dettall b'mod proporzjonat fl-Anness 9 tal-Valutazzjoni tal-Impatt, b'kunsiderazzjoni tal-impatti tagħhom meta mqabbla max-xenarju tal-istatus quo. Għal aktar informazzjoni Ara l-Istqarrija għall-Istampa - IP/2020/2312